書韓幹牧馬圖
作者：蘇軾
朝代：宋

paragraphs: 南山之下，汧渭之間，想見開元天寶年。
八坊分屯隘秦川，四十萬匹如雲烟。
騅駓駰駱驪騮騵，白魚赤兔騂皇䮧。
龍顱鳳頸獰且妍，奇姿逸德隠駑頑。
碧眼胡兒手足鮮，歲時剪刷供帝閑。
柘袍臨池侍三千，紅粧照日光流淵。
樓下玉螭吐清寒，往來蹙踏生飛湍。
衆工舐筆和朱鉛，先生曹霸弟子韓。
廐馬多肉尻脽圓，肉中畫骨誇尤難，金羈玉勒繡羅鞍。
鞭箠刻烙傷天全，不如此圖近自然。
平沙細草荒芊綿，驚鴻脫兔爭後先。
王良挾策飛上天，何必俯首服短轅。